(آزمانک,, دزمال،، عباس علی زیمی)
میران ءِ عمر اے وھداں کساس ھبدہ ھژدہ سال ءَ گیش نہ ات، بلےھمے کساں سالی ءَ آئیءَ وتی مھنت ءُ مزوری ءَ لوگ ءِ دیم داشتگ ات-گوں دگہ مُزوراں آ بان ءُ لوگ ءِ بندگ ءُ لِچ کاری ءَ ھمراہ داری کنگا ات ءُ وتی مات ءُ پت ءِ نیکیں دعاہانی برکت ءَ دراہ جانءُ زْرنگ ات-
ھلک ءُ میتگ ءِ ایدگہ نا شریں ورنا ءُ جَہہ منندانی دیوان ءُ مجلساں سکّ گِستا ات-میتگ ءِ دراہیں مردماں آئیءَرا لائک ءُ نیکیں زہگے لیک اتگ ات-
مروچی آئیءَچہ وتی میتگ ءَ کساس چِل کلوميٹر دور یک دگہ میتگے ءَ وتی کار مستر ءِ گشگ ءِ رد ءَ پہ یک مزنیں کارےءَ سفر کنگی ات-
آئیءَوتی ماتءَگشت کہ کمّے توشگ پرآئی ءَ تیار بکنت- ماتءَ کمّیں ناہءُچار نان آئی ءِ چادر ءِ لمب ءَ بست ءُ کلیّگے آپ ھم آئیءَرا دات ءُ گوں وتی نیکیں دعاہاں رخصت کت-
میران ءَ سھب ءِ ساھت ھپت ءَ چہ وتی لوگ ءَ مسافری بندات کت-بس ءُ گاڑیانی کِشک چرآئی ءِ میتگ ءَ کساس پنچ کلومیٹر دورات-میران پہ بس ءِ کِشک ءَ دیم نہ کت، بلکیں کوھانی راہ ءُ کشک ئی گپت ءُ چہ بس ءِ ترّءُمانتراں ساری وتی منزل ءَ سربوگ ءِ ھاترا آ گوں گُشادیں گاماں رھادگ ات- مروچی موسم ھم سکّ گرم ءُ لِوارءُتبدات- کساس بیست کلومیٹر گوازینگ ءَ رند آ یک کہَنے ءِ گْور ءَ سربوت-آ گرم ءَ جتگ ات ءُ آئی ءِ گُد چہ ھیداں میستگ اتنت-اے کہن دور ءِ کوھانی نبالگ ءَ دیم پہ یک میتگے ءَ آیگا ات-چہ ھمےمیتگ ءَ سدگام ءِ پسند ءَ ماں ھمےدور آیوکیں کَہن ءِ چاتکے ءَ آ پہ جان ءِ شودگ ءَ ایرکپت ءُ وتی آبریشیں دزمال ءَ را ھم ترّکنگءِ واستا آپ ءِ تھا ایرئی کت کہ اناگت ءَ ھمے دزمال چہ آئی ءِ دست ءَ لگُشت ءُ کہن ءِ پشتِک ءَ ایرشت-آئی ءَ دز گرگ ءِ جہدکت بلے دزمال ھمے پشتک ءِ تھا شت ءُ گار بوت-چہ ھمے چاتک ءَ کہ میران ءَ جان ششتگ ات ءُ دزمال ئی لگشتگ ات، دومی چاتک کساس سدگام ءَ ات ءُ میتگ ءِ سک نزیک ءَ ات-اے چاتک ءِ شون ءَ دوسے جنین ءُ وشرنگیں کاڑ گُد ءُ پچ پشلّاپگا اتنت ءُ یک ءُ دو ھمےشون ءَ ایرکپتگ اتنت ءُ وتی بالاد ءَ را آپ ءِ میاراش کتگ ات-میران سبک سُبک ءَ پاداں داران ھمے شون ءَ کمیں دور سربوت-گندیت کہ یک آبریشیں دزمالے چشے ءِ سرا تاپ انت-میران ءَ دزمال پجاّہ آؤرت کہ آئیءِ دزمال انت-آئی ءَ دیمترا وَ شت نہ کت بلےچہ دور ءَ گْوانک ئی جت:
“منی دزمالے آپ ءَ نیاؤرتگ؟،
چہ ھمیشاں یک وشرنگ ءُ زیبداریں کاڑے ءَ درّائینت:
,, ھو! دزمال ھمیش انت کہ تاپ انت، بلےمن ترا اے دزمال ءَ ندیاں، پرچاکہ اے نشانی یےکہ منا ھُداءَداتگ،،
ھمےوش دْروشمیں کاڑ ءِ اے پسّہ ءَ گشئے آئی ءِدل ءِ اوتاگ سُرینت انت ءُ زِرد ءِ بنداں ایرکپت انت-میران ءَ دگہ ھچ ھم گپّ کت نہ کت ءُ وتی کش ءِ مچّے ءَ تکہ دات ئی نشت ءُ چم ئی ھمےشون ءِ شیرکن گپیں دُردانگ ءَ سک داتنت-ھمے شررنگیں کاڑ وھدوھد ءَ میران ءَ پُر مھری چاران ءُ دل زبہریں بچکندگانی ٹیکی ءَ روان دیان ات-گوں چوشیں سوگاتاں میران وتی است ءُ نیستاں شتگ ات-کساس نیم ساھت ءَ پد ھمے دلبروکیں کاڑ ءَ گوں وتی ھمراہاں گُد ءُ پچ سرءَکت انت ءُ رھادگ گپت ءُ ھمےدزمال آئیءَگوں یک نازے ءَ وتی کانتواں دؤر دات ءُ گُڈّی رندا پدا چَک ئی ترّینت ءُ میران ءَ را وتی ٹھلیں چمّانی مھر ءَ کُدینت ئی ملّان بوت ءُ شت-ساھتے رند میران ھم چہ وتی جاگہ ءَ پاداتک ءُ وتی ھما منزل ءِ نیمگا رھادگ بوت کہ آئی ءَ پرآئی ءَ سُہبی سفر بندات کتگ ات-بلے آئیءِ زرد ھمے دُوردانگ ءِ رُستگیں ءُ وش رنگیں بالاد ءِ بندیگ بوتگ ات-
ششءُھپت ماھاں رند میران ءَ وتی مزّوری ءِکار ءَ را سرجم کت ءُ وتی میتگ ءَ واتربوت بلےوھدے پداھمے جاگہ ءَ سربوت کہ شش ھپت ماہ ساری وتی دزمال ئی بباداتگ ات، ھما شون ءِ گْورءَشت ءُ نشت ءُ دیم ئی پہ ھمادمک ءَ کت کہ آئی ءِ دل ءِ بندگوں وتی ناز ءُ ٹھلاں ھمادیما بوتگ ات-نیم ساھت ءَ رندگوں دل پدرّدیں واھگاں وتی میتگ ءِ کشک ئی گپت-
اے مسافری ءَ کساس سے سَال گْوست-ھمےسےسالاں شوپچ ءَ میران ءِ سانگ ءِ ھبربندی گوں دوریں میتگے ءِ کاڑے ءَ بوت کہ میران پرےھبربندی ءَ سک پدرّد ات ءُ دل ئی گون نہ ات-ھمے وڑا میران ءِ دل ءِبند بزاں ھما دزمال بروکیں کاڑ ءِ سانگ ءِ ھبربندی ھم آئی ءِ میتگ ءَ ڈنّ دگہ میتگے ءِ ورنایے ءَ گوں بوت-
مروچی آروچ ھم اتک کہ میران سالونک بوت ءُ بانور ءِ میتگ ءَ سربوت-نکاہ ءَ پد میران وتی بانور ءِ کش ءَ برگ ءُ نندارینگ بوت-مہلوک ءُ سرگْوپ وھدےچہ گس ءَ دراتک انت، گڑا میران ءَ گوں وتی بانور ءَ لھتیں پنت ءُ سر ءُ سوجی گپ کت، چونائی ءَ میران سکّ دلپدردات کہ پرچا آئیءِوتی دُردانگ ءَ گوں آئی ءِسانگ نہ بوت- ھمےسبب ءَ میران ءَ بانور ءِ دیم ھم نچارت ءُ چہ بانور ءِ دیم ءَ نکاب دورنہ کت- میران ءَ درّائینت..کہ
,, تونوں منی لوگبانک ئے، اے منی نگبہتی انت یا بد بہتی انت بلےتئی فرض انت کہ منی مات ءُ پت ءِ عزت ءَ بکن ئے ءُ ھماکار ءَ کدی نہ کن ئےکہ منی ءُ منی کہول ءِ دل آزاری بہ بیت-تئی ھمک ھبر ءِ گرگ ءُ چیزانی نگہدار من بہ باں ءُ منی ھرچ ھبرے بگر ءُ چیزانی نگہداری ءَ بکن-،،
ھمےگپاں پدھم میران ءَ بانورءِدیم نچارات ءُ پہ واب ءَ سرئی ایرکت-بلےبانور ءَ واب نیتک-وھدے میران سرجمیءَواب کپت بانور ءِ چم میران ءَ کپت انت، آ اجکّہ ءُ ھیران بوت-
سھب ءَ وھدیکہ میران چہ واب ءَ پاداتک ھیران بوت، ھمادزمال کہ سےسال ساری ءَ کہن ءِ پُشتک ءَ بیگواہ بوتگ ات، آئی ءَ را پِر ات-
٭٭٭٭٭٭٭٭
باسک لبزانکی دیوان ایف بی گروپ ءَ ایرکنوک : اُزیر مِھر